Tinnhølen

Tinnhølen (også skrevet Tinnhylen) er en innsjø som ligger i Eidfjord kommune i Vestland og Nore og Uvdal kommune i Buskerud. Innsjøen er utspring for elva Bjoreio.

 Oppdemming og tilbakeføring 
Vannføringen fra Tinnhylen ble i 1942 overført til Numedalslågens nedbørfelt for å nyttes i kraftverkene der. Overføringen skjedde ved en demning ved utløpet av Langhylen, et mindre vatn nedenfor Tinnhylen og en kort kanal fra østenden av sjøen til Vestre Bakkatjønn. Demningen ble først bygget av tyskerne som en provisorisk plankedam, som på 1950-tallet ble erstattet av en jordvoll/demning.

Da Sima kraftverk ble bygget ble Tinnhylen i 1980 tilbakeført til Bjoreios nedbørfelt, hvor den nå overføres til magasinet i Sysenvatnet gjennom en tunnel lengre ned i elva. Etter oppdemmingen i 1942 ble ikke vannstanden i Tinnhylen regulert, men holdt konstant på den nye høyden. Det utviklet seg derfor en ny naturlig tilstand på det nye nivået, og da vannføringen ble ført tilbake til Bjoreio ble vannstanden beholdt på denne høyden og demningen ved utløpet ble beholdt som en terskel. Det opprinnelige utløpet fra Tinnhylen lå ved Heinebu, rundt 1,3 kilometer sør for demningen.

 Referanser 
Flomberegning for Eidfjordvassdraget , Norges vassdrags- og energidirektorat, 2005.

Forvaltningsplan for Hardangervidda nasjonalpark , Direktoratet for naturforvaltning, mai 2003

Fiskebiologiske undersøkelser i Bjoreio, Eidfjordvassdraget,i perioden 2004-2006, side 11.  LFI-Unifob, Universitetet i Bergen

Overvåkning av vannkvalitet i Bjoreio, side 7.  Rådgivende Biologer AS, Institutt for miljøforskning, 1996

Kategori:Innsjøer i Eidfjord
Kategori:Innsjøer i Nore og Uvdal
Kategori:Eidfjordvassdraget